贝琼
黄湾述怀二十二韵寄钱思复
海岱初云扰，荆蛮遂土崩。
王公甘久辱，奴仆尽同升。
远将妻子，端居谢友朋。
草堂森苦竹，瓜圃蔓寒藤。
地尽山光断，天昏海气蒸。
夜深常畏虎，秋后更多蝇。
鹤发愁难理，乌皮懒自凭。
娉婷羞不荐，龌龊怯先登。
拔剑歌谁和，闻笳寝复兴。
过逢欣已绝，疾病恨相仍。
自拟秦民去，重烦鲁使征。
吹毛多见谪，刺舌尚须惩。
耆老惟君在，文章对客矜。
才全怀白璧，道重比朱绳。
虎榜名非忝，鸡林价尽增。
极知童子陋，深愧大巫称。
最忆春停骑，高谈夜剪灯。
病驹终弃掷，生鹘必飞腾。
迹已从信屈，时多任爱憎。
赋诗闲莫废，好事老犹能。
汉月今频满，天河本自澄。
山阴有孤棹，雪下兴还乘。